Þann 13. júlí næstkomandi kemur út hjá Bókaútgáfunni Hólum úrval úr ljóðum Hákonar heitins Aðalsteinssonar , hagyrðings og skálds frá Vaðbrekku . Hann hefði þá orðið 75 ára , en hann lést fyrri hluta ársins 2009 eftir baráttu við krabbamein . Hákon var og verður ávallt í hópi okkar bestu hagyrðinga . Hann átti ljóð í bókum , blöðum og tímaritum og kom þess utan víða fram í þágu kveðskaparins , til dæmis á fjölmörgum hagyrðingamótum . Margar vísur hans urðu fleygar , ekki síst þær sem voru af léttara taginu , en þær voru orðnar fjölmargar áður en yfir lauk . Í áðurnefndri bók , sem bera mun heitið Fjallaþytur , verða öll hans bestu ljóð og hefur nokkur hluti þeirra ekki birst áður á prenti . Í bókinni verður ennfremur svokallaður Minningarlisti ( Tabula memorialis ) og þar gefst þeim sem vilja heiðra minningu Hákonar kostur á því að láta skrá nafn sitt og gerast um leið áskrifendur að bókinni . Hún mun kosta kr. 5.680 og geta þeir sem vilja gerast áskrifendur að henni skráð sig í síma 692-8508 ( eftir kl. 14 á daginn ) og í netfanginu holar@simnet.is